పరుగులే.. పరుగులు...
- ఆర్‌బీఐ చర్యతో బ్యాంక్‌ షేర్ల దూకుడు
-అనుకూలించిన ప్రపంచ మార్కెట్లు
- రెండో రోజూ భారీగా పెరిగిన మార్కెట్లు
- వరుస జోరుతో 1239 పాయింట్లు పెరిగిన బీఎస్‌ఈ సూచీ
- మళ్లీ 24వేల మార్క్‌కు సెన్సెక్స్‌
ముంబయి : వరుసగా రెండో రోజూ దేశీయ స్టాక్‌ మార్కెట్లు ర్యాలీని నమోదు చేశాయి. బ్యాంకుల మూలధనం సమీకరణలో ఆర్‌బీఐ నిబంధనల సులభతరం నేపథ్యంలో బ్యాంకింగ్‌ షేర్లకు మంచి మద్దతు లభించింది. మరోవైపు అంతర్జాతీయంగా ఏషియన్‌ మార్కెట్‌లలో షేర్లు రెండు మాసాల గరిష్ట స్థాయిలో ట్రేడింగ్‌ కావడం భారత మార్కెట్లకు మరింత విశ్వాసాన్ని ఇచ్చాయి. దేశ వృద్ధి రేటుపై సానుకూల సంకేతాలు, వడ్డీ రేట్ల తగ్గింపు అంచనాలు, రూపాయి పుంజుకోవడం తదితర అనుకూల అంశాల నేపథ్యంలో బుధవారం బీఎస్‌ఈ సెన్సెక్స్‌ 463.63 పాయింట్ల పెరిగి 24,242.98 పాయింట్లకు చేరింది. నేషనల్‌ స్టాక్‌ ఎక్సేంజీ నిఫ్టీ 146.55 పాయింట్లు పెరిగి 7,368.85 వద్ద స్థిరపడింది. వరుసగా రెండు రోజుల్లో సెన్సెక్స్‌ 1000 పాయింట్లు పెరిగినట్లయ్యింది. బ్యాంకులు మూలధనం సమీకరణను మరింత సులభతరం చేయడానికి నిబంధనల్లో మార్పులు చేయనున్నామని రిజర్వు బ్యాంక్‌ ప్రకటించడం బ్యాంకింగ్‌ షేర్లకు డిమాండ్‌ను పెంచింది. బ్యాంకుల పటిష్టతకు అందరూ సహకరించాలని కేంద్ర ఆర్ధిక మంత్రి అరుణ్‌ జైట్లీ కోరడం ఈ సూచీలకు మరింత మద్దతునిచ్చింది. ఈ నేపథ్యంలోనే బ్యాంకు నిఫ్టీ 4.71 శాతం ర్యాలీ చేసింది. ఎస్‌బీఐ అత్యధికంగా 12.56 శాతం రాణించి రూ.182.40 వద్ద ముగిసింది. బ్యాంకు ఆఫ్‌ ఇండియా 7.67 వాతం పెరిగి రూ.93.30 వద్ద, ఐసీఐసీఐ బ్యాంకు 7.59 శాతం వృద్ధితో రూ.220.50 వద్ద, పీఎన్‌బీ 7.54 శాతం రాణించి 79.20 వద్ద, కెనరా బ్యాంకు 7.48 శాతం ర్యాలీతో 177.35 వద్ద ముగిశాయి. బీఎస్‌ఈలో ఎఫ్‌ఎంసీజీ మినహా అన్ని రంగాలు లాభాల్లో ముగిశాయి. రియాల్టీ, బ్యాంకింగ్‌, ఐటీి సూచీలు 5.05 శాతం, 4.92 శాతం, 2.49 శాతం చొప్పున అధిక లాభాలు నమోదు చేసుకున్నాయి. ఎఫ్‌ఎంసీజీ సూచీ 0.11 శాతం విలువ కోల్పోయింది. మిడ్‌క్యాప్‌, స్మాల్‌క్యాప్‌ సూచీలు 0.9 శాతం, 2.2 శాతం చొప్పున రాణించాయి. బీఎస్‌ఈలో ఎసబీఐ, ఐసీఐసీఐ బ్యాంకుతో సహా అదాని పోర్ట్స్‌ 5.96 శాతం, హీరో మోటో కార్ప్‌ 4.99 శాతం, భెల్‌ 4.91 శాతం చొప్పున అధికంగా పెరిగిన వాటిలో ముందు వరుసలో ఉన్నాయి.
ఏడు వారాల గరిష్టానికి రూపాయి..
అంతర్జాతీయ ద్రవ్య మార్కెట్లో బుధవారం డాలర్‌తో రూపాయి మారకం విలువ 31 పైసలు పుంజుకుని ఏడు వారాల గరిష్ట స్థాయికి చేరింది. విదేశీ నిధుల రాకకు తోడు బ్యాంకులు, ఎగుమతిదార్లు డాలర్ల అమ్మకాలకు మొగ్గు చూపారు. ఈ నేపధ్యంలోనే రూపాయి విలువ 31 పైసలు లేదా 0.46 శాతం పటిష్టమై 67.54 వద్ద నమోదయ్యింది. రోజంతా 67.53-67.77 మధ్య ట్రేడింగ్‌ అయ్యింది. 2016 జనవరి 14 రూపాయి విలువ ఈ స్థాయిలో 67.29 వద్ద నమోదయ్యింది. వరుసగా క్రితం నాలుగు సెషన్లలో 118 పైసలు పుంజుకుంది. మరికొన్ని రోజులు ఈ ర్యాలీ కొనసాగుతందని విశ్లేషకులు చెబుతున్నారు.
మీ స్నేహితులకు రికమెండ్ చెయ్యండి